מירי שניאורסון

מרים (מירי) שניאורסון (נולדה ב-25 בנובמבר 1967, כ"ב בחשוון ה'תשכ"ח) היא אשת תקשורת ואשת עסקים חרדית-ישראלית.

ביוגרפיה
שניאורסון נולדה וגדלה בראשון לציון לישראל וחיה ליפסקר. אביה היה מראשי קהילת חב"ד בעיר. למדה בתיכון בית-רבקה בכפר חב"ד ונישאה ב-1985 ליוסי שניאורסון, איש עסקים חרדי-ישראלי. הם הורים לשישה ומתגוררים בכפר חב"ד.

פעילות עסקית
בשנת 1990, הקימה יחד עם בעלה מותג ביגוד לילדים בשם "אסתי'ס-מנדי'ס", שהפך בהמשך להיות רשת "קידי-שיק" לבגדי ילדים, הפונה למגזר החרדי והדתי ומחזיקה חנויות בפריסה ארצית. שניאורסון שימשה כבעלים ומנכ"ל של הרשת עד שנת 2008, ובתקופת ניהולה צמחה הרשת ל-18 סניפים, מהם אחד בניו יורק. ב-2008 נמכרה רשת קידי-שיק, כשמחזור המכירות השנתי שלה נאמד בכ-40 מיליון שקל.

בשנת 2009 מונתה לסמנכ"לית השיווק והמכירות של עיתון "משפחה", תפקיד בו שימשה עד שנת 2011. בשנת 2012 מונתה לעמוד בראש חברת "עתיד כהלכה", חברה-בת של חברת ההשמה "עתיד", המתמחה בפתרונות תעסוקה ובהשמה מקצועית למגזר החרדי.

בשנת 2013 הקימה את חברת "הבחירה שלי", העוסקת בייעוץ עסקי לנשים מהמגזר החרדי והדתי ונועדה לקדם יזמות נשית ולהעצים את הפוטנציאל התעסוקתי של נשים חרדיות בישראל. במסגרת החברה מעניקה שניאורסון ליווי וייעוץ עסקי פרטני לנשים חרדיות עצמאיות, לצד העברת הרצאות והנחיית סדנאות בתחום.

פעילות תקשורתית
החל בשנת 2012 כתבה טורים בנושאי יהדות ופובליציסטיקה בעיתונים וערוצי תוכן למגזר החרדי והדתי. בשנת 2014 הגישה תוכנית קבועה בערוץ אורות בנושא פרשת השבוע בזווית נשית. מאז סוף 2012 מגישה תוכנית רדיו שבועית ברדיו קול חי, ובמקביל בעלת טור קבוע במוסף משפחה חסידית ובאתר חרדים10.

סביב הבחירות לכנסת העשרים ניהלה שניאורסון עימות פומבי בתקשורת מול חברות מפלגת ובזכותן ולא נבחרות לא בוחרות, בטענה כי גם אם יש לראות במהפכה הפמיניסטית שלב בדרך לגאולה, כפי השקפתו של הרבי מלובביץ, וסביר להניח שבעתיד תהיה חברת כנסת חרדית, הרי שפעילותן הנוכחית מנוגדת לדעתם של גדולי הדור החרדים וחורגת בכך מגבולות המסורת וההלכה.

ספרים
 פרשה באהבה חלק ראשון יצא לאור בשנת 2014 וחלק שני בשנת 2015, הספרים עוסקים בפרשת השבוע מזווית נשית ומבוססים על הטור שכותבת שניאורסון במוסף "משפחה חסידית" של שבועון כפר חב"ד.

קישורים חיצוניים
 
 עניין משפחתי - המדור של מירי שניאורסון, רדיו קול חי
 הנבחרת שלנו: מירי שניאורסון, אתר חרדים10
מירי שניאורסון, באתר כיכר השבת

הערות שוליים

סגל רדיו קול חי
שדרני רדיו חרדים
שדרניות רדיו ישראליות
שדרני רדיו ישראלים
סגל משפחה
עיתונאים ושדרנים חסידי חב"ד
אנשי עסקים חרדים ישראלים
נשות עסקים ישראליות
אנשי עסקים ישראלים
כפר חב"ד: אישים
מנהלות ישראליות
מנהלים ישראלים
משפחת סלונים
ישראליות שנולדו ב-1967
ישראלים שנולדו ב-1967
בוגרות מכללת בית רבקה